17ος – 18ος Κύκλος Βασικής Εκπαίδευσης Διαμεσολαβητών - Δηλώσεις Συμμετοχής

Τετάρτη 02.07.2014

[Ανακοινώσεις](http://www.akked.gr/%CE%BD%CE%AD%CE%B1/%CE%B1%CE%BD%CE%B1%CE%BA%CE%BF%CE%B9%CE%BD%CF%8E%CF%83%CE%B5%CE%B9%CF%82)

To **Αθηναϊκό Κέντρο Κατάρτισης και Εκπαίδευσης Διαμεσολαβητών (Α.Κ.Κ.Ε.Δ.) - «ΠΡΟΜΗΘΕΑΣ»**, προκηρύσσει νέους (17ο και 18ο κατά σειρά) Κύκλους Βασικής Εκπαίδευσης Διαμεσολαβητών κατά το χρονικό διάστημα από 14 έως 19 Ιουλίου και από 22 έως 27 Ιουλίου, ο καθένας συνολικής διάρκειας 40 ωρών και 6 ημερών (5 ημέρες εκπαίδευσης μεταξύ των οποίων παρεμβάλλεται μία ημέρα ανάπαυσης). Η εκπαίδευση θα πραγματοποιηθεί τις ημέρες 14, 15, 16, 18 και 19 Ιουλίου (για τον 17ο κύκλο) και 22, 23, 24, 26 και 27 Ιουλίου (για τον 18ο κύκλο), από 08:30 π.μ. έως 18:30 μ.μ., στην αγγλική γλώσσα και θα παρέχεται ταυτόχρονη διερμηνεία στην ελληνική γλώσσα.

Η εκπαίδευση διενεργείται σε συνεργασία με το βρετανικό εκπαιδευτικό φορέα “***FACILIT8***” βάσει προγράμματος εγκεκριμένου από το βρετανικό φορέα διαπίστευσης διαμεσολαβητών “Charterted Institute of Arbitrators” (“CIArb”) του Λονδίνου. Συγκεκριμένα, εκπαιδευτικές υπηρεσίες παρέχουν διακεκριμένοι Βρετανοί εκπαιδευτές με πλούσια εμπειρία διαμεσολαβήσεων, μεταξύ των οποίων και οι κ.κ. Amanda Bucklow (*a full time mediator, Legal 500 Leading Individual*), Charles Middleton-Smith (τ. *solicitor - full time mediator*), Jon Lang (τ. *solicitor – full time mediator*) και Vernon Francis Hadida (*solicitor - mediator*), καθώς και Έλληνες εκπαιδευτές με θεωρητική και πρακτική κατάρτιση, μεταξύ των οποίων οι κ.κ. Σπυρίδων Αντωνέλος, Ελένη Πλέσσα και Ειρήνη Ματσούκα.

Στην εκπαίδευση μπορούν να λάβουν μέρος, τόσο **δικηγόροι, όσο και μη δικηγόροι,** κατά τα οριζόμενα στο άρθρο 4 περίπτωση γ΄ του ν. 3898/2010, όπως σήμερα και μετά το νόμο 4254/2014 ισχύει.

Οι απόφοιτοι κάθε κύκλου βασικής εκπαίδευσης θα λάβουν, μετά από επιτυχή συμμετοχή τους σε προαγωγικές προφορικές και γραπτές εξετάσεις, σχετική βεβαίωση, η οποία αποτελεί προϋπόθεση για τη μετέπειτα συμμετοχή τους στις εξετάσεις διαπίστευσης διαμεσολαβητών του Υπουργείου Δικαιοσύνης, Διαφάνειας και Ανθρωπίνων Δικαιωμάτων. Η επιτυχής συμμετοχή στις τελευταίες οδηγεί στη λήψη του τίτλου του Διαπιστευμένου Διαμεσολαβητή (“*Accredited Mediator*”).

**Επισημαίνουμε** ότι η αξιολόγηση των εκπαιδευομένων για την επιτυχή ολοκλήρωση του κύκλου βασικής εκπαίδευσης, πραγματοποιείται βάσει προαγωγικών προφορικών και γραπτών εξετάσεων. Οι προφορικές εξετάσεις διενεργούνται στο τέλος του κύκλου εκπαίδευσης, ενώ οι γραπτές εξετάσεις, απαραίτητες για την ολοκλήρωση της βασικής εκπαίδευσης διαμεσολαβητών, διενεργούνται μετά την ολοκλήρωση του κύκλου εκπαίδευσης σε ημερομηνία που θα ανακοινωθεί από τον «ΠΡΟΜΗΘΕΑ» μέχρι την ολοκλήρωση του κύκλου.

Οι εκπαιδεύσεις και οι προαγωγικές εξετάσεις θα λάβουν χώρα στις εγκαταστάσεις του «ΠΡΟΜΗΘΕΑ» (Φειδίου 18, 4ος Όροφος, Αθήνα).

Το ποσό των διδάκτρων είναι δύο χιλιάδες εκατόν πενήντα (2.150) ευρώ.

Σύμφωνα με το άρθρο 6 παρ. 3 του Π.Δ. 123/2011, ο αριθμός των υποψηφίων διαμεσολαβητών που συμμετέχουν σε κάθε κύκλο βασικής εκπαίδευσης δεν μπορεί να υπερβαίνει τους δέκα οκτώ (18).

Ο «ΠΡΟΜΗΘΕΑΣ» διατηρεί το δικαίωμα να αναβάλει ή να ματαιώσει την έναρξη κάθε κύκλου βασικής εκπαίδευσης διαμεσολαβητών που έχει προγραμματίσει, σε περίπτωση που ο αριθμός των αιτούντων για συμμετοχή στον αντίστοιχο κύκλο είναι μικρότερος των δέκα οκτώ (18), ή σε περίπτωση που καθίσταται αδύνατη η παροχή υπηρεσιών εκπαίδευσης για οποιαδήποτε αιτία.

Η παρουσία των υποψηφίων καθ’ όλη τη διάρκεια της εκπαίδευσης και η συμμετοχή στις σχετικές προαγωγικές εξετάσεις είναι **υποχρεωτική** για την ολοκλήρωση της βασικής εκπαίδευσης διαμεσολαβητή. Σε περίπτωση μη ολοκλήρωσης της εκπαίδευσης ή μη επιτυχούς συμμετοχής στις προαγωγικές προφορικές και γραπτές εξετάσεις, τα καταβληθέντα δίδακτρα δεν επιστρέφονται.

**ΠΡΟΫΠΟΘΕΣΕΙΣ ΣΥΜΜΕΤΟΧΗΣ**

Κάθε υποψήφιος διαμεσολαβητής ο/η οποίος/-α επιθυμεί να συμμετάσχει σε κύκλο βασικής εκπαίδευσης διαμεσολαβητών πρέπει να:

**1.**Καταβάλει τα δίδακτρα

είτε εφάπαξ με πίστωση στον ακόλουθο τραπεζικό λογαριασμό που τηρεί ο «ΠΡΟΜΗΘΕΑΣ»:

ΤΡΑΠΕΖΑ ΠΕΙΡΑΙΩΣ

Αριθμ. Λογ/σμού: 5011-061680-764

(ΙΒΑΝ: GR79 0172 0110 0050 1106 1680 764)

είτε τμηματικά, εξοφλώντας το συνολικό ποσό των διδάκτρων σε δύο ή περισσότερες (έως και δέκα) άτοκες μηνιαίες δόσεις, μέσω πιστωτικής κάρτας οποιουδήποτε πιστωτικού ιδρύματος. Η καταβολή με τον προαναφερόμενο τρόπο πραγματοποιείται στα γραφεία του «ΠΡΟΜΗΘΕΑ» ( Φειδίου 18, 4ος όροφος, Δευτέρα – Παρασκευή, ώρες 08:00 π.μ. – 15:00 μ.μ., αρμόδια υπάλληλος κ. Τζιώτη, πληροφορίες: τηλ. 210-3303310, e-mail [info@akked.gr](mailto:info@akked.gr) )

**2.** Υποβάλει αίτηση-υπεύθυνη δήλωση [[συνημμένο αρχείο](http://www.akked.gr/sites/default/files/page/file_attachments/aitisi-ypefthini-dilosi_akked-prometheas.doc)]

είτε στα γραφεία του «ΠΡΟΜΗΘΕΑ» ( Φειδίου 18, 4ος όροφος, Δευτέρα – Παρασκευή, ώρες 08:00 π.μ. – 15:00 μ.μ., αρμόδια υπάλληλος κ. Τζιώτη, πληροφορίες: τηλ. 210-3303310, e-mail [info@akked.gr](mailto:info@akked.gr) ), **ταυτόχρονα με την προσκόμιση του παραστατικού καταβολής των διδάκτρων** στον παραπάνω τραπεζικό λογαριασμό του «ΠΡΟΜΗΘΕΑ»,

είτε ηλεκτρονικά στην παραπάνω διεύθυνση ηλεκτρονικού ταχυδρομείου του «ΠΡΟΜΗΘΕΑ». Στην περίπτωση ηλεκτρονικής υποβολής της αίτησης θα πρέπει με το ίδιο ηλεκτρονικό μήνυμα της υποβολής να αποσταλεί, σε μορφή συνημμένου αρχείου (“attached”), το παραστατικό καταβολής των διδάκτρων στον ανωτέρω τραπεζικό λογαριασμό.

**ΠΡΟΣΟΧΗ:** Αιτήσεις συμμετοχής στον αντίστοιχο κύκλο βασικής εκπαίδευσης θα γίνονται δεκτές υπό την προϋπόθεση ότι έχουν καταβληθεί τα δίδακτρα με έναν από τους παραπάνω τρόπους και **μέχρι την εξάντληση των διαθέσιμων θέσεων (έως -18-) για τον ίδιο κύκλο εκπαίδευσης, κατ’ απόλυτη σειρά προτεραιότητας.** Η προτεραιότητα καθορίζεται από τον χρόνο υποβολής της αίτησης είτε στα γραφεία του «ΠΡΟΜΗΘΕΑ» (οπότε ο χρόνος υποβολής της αίτησης προκύπτει από σχετικό πρωτόκολλο που τηρείται στη Γραμματεία του «ΠΡΟΜΗΘΕΑ») είτε στην ηλεκτρονική διεύθυνση του «ΠΡΟΜΗΘΕΑ» [info@akked.gr](mailto:info@akked.gr) (οπότε ο χρόνος υποβολής της Αίτησης προκύπτει από τον χρόνο λήψης από τον «ΠΡΟΜΗΘΕΑ» του αντίστοιχου ηλεκτρονικού μηνύματος ο οποίος επιβεβαιώνεται από e-mail που σας αποστέλλεται αυθημερόν από την Γραμματεία του «ΠΡΟΜΗΘΕΑ»). **Αιτήσεις που υποβάλλονται χωρίς να έχουν καταβληθεί τα δίδακτρα δεν θα λαμβάνονται υπόψη.** Σε περίπτωση που συμπληρωθεί ο αριθμός των δεκαοκτώ (18) εκπαιδευόμενων για κάθε κύκλο εκπαίδευσης, επιπλέον αιτήσεις δεν θα γίνονται δεκτές και οι υποψήφιοι θα ενημερώνονται για την απόρριψη της αίτησής τους και θα καλούνται να υποβάλουν νέα αίτηση – υπεύθυνη δήλωση για τη συμμετοχή τους σε μεταγενέστερο κύκλο εκπαίδευσης.

**3.** Υποβάλει στη Γραμματεία του «ΠΡΟΜΗΘΕΑ» (Φειδίου 18, 4ος όροφος, Δευτέρα – Παρασκευή, ώρες 08:00 π.μ. – 15:00 μ.μ., αρμόδια υπάλληλος κ. Τζιώτη, πληροφορίες: τηλ. 2103303310, e-mail [info@akked.gr](mailto:info@akked.gr) , το αργότερο μέχρι την ημερομηνία έναρξης του αντίστοιχου κύκλου βασικής εκπαίδευσης, τα απαιτούμενα για τη συμμετοχή δικηγόρων δικαιολογητικά τα οποία είναι τα ακόλουθα:

α) Απόσπασμα Ποινικού Μητρώου, από το οποίο να προκύπτει ότι ο υποψήφιος δεν έχει καταδικαστεί αμετάκλητα για κακούργημα ή πλημμέλημα, που κωλύει το διορισμό του ως δικηγόρου, σύμφωνα με το άρθρο 26 παράγραφος 1 του ΝΔ 3026/1954 (άρθρο 6 παρ. 1 περ. α’ του Π.Δ. 123/2011).

β) Πιστοποιητικό Υπηρεσιακής Κατάστασης από τον οικείο Δικηγορικό Σύλλογο, από τον οποίο να προκύπτει ότι ασκεί το λειτούργημα του δικηγόρου και δεν έχει καταδικαστεί πειθαρχικά με ποινή προσωρινής ή οριστικής παύσης (άρθρο 6 παρ. 1 περ. β’ του Π.Δ. 123/2011).

Σε περίπτωση μη έγκαιρης υποβολής των ανωτέρω (υπό -3-) εγγράφων στη Γραμματεία του «ΠΡΟΜΗΘΕΑ» ο υποψήφιος δεν θα έχει δικαίωμα συμμετοχής στον αντίστοιχο κύκλο βασικής εκπαίδευσης και θα του επιστρέφονται τα δίδακτρα που έχει καταβάλει.

Καλή επιτυχία σε όλους τους ενδιαφερόμενους!

**Για το Δ.Σ. του Α.Κ.Κ.Ε.Δ. «ΠΡΟΜΗΘΕΑΣ»**

**Ο Πρόεδρος**

**Φώτης Κωτσής  
Δικηγόρος, Σύμβουλος Δ.Σ.Α.**